B. F. Godenhjelmin muistoksi
Hyvä on nukkua sen,
 joka tuntien elämän arvot
 elämän suurimman käskyn täytti.
 Hyvä on nukkua sen,
 jonka vaellus alhaalla täällä
 heelmiä Kristuksen mielen näytti.

 Hyvä on nukkua sun,
 hyvä herätä päivähän uuteen
 toisella puolella elon rajan.
 Nimessä Kristuksen on
 sulle sydämen puhtahan hyvyys
 avannut ikuisen isän majan.

 Täälläpä kylvösi sun
 kautta aikojen heelmiä kantaa
 hyvälle, kauniille, oikealle.
 Täälläpä muistosi sun
 suvenlämpöisnä, kirkasna säilyy
 meille ja polvelle nousevalle.